C 152/124
HR
Službeni list Europske unije
6.4.2022.
3.2.
Prijedlog sadržava vrlo velik broj obveza, upućivanja na druge inicijative, proračune i područja politika.
To je dobrodošlo u većini pogleda i odražava međusektorsku prirodu područja politike i strategije EU-a za mlade.
Međutim, također je važno da prijedlog bude jasan i precizan.
Ponekad je manje više i postoji bojazan da bi dugačak popis područja politika i zajedničkih odgovornosti mogao prikriti jasnu usredotočenost na ishode, odgovornost i rezultate.
3.3.
Iz prijedloga je jasno da se Europska godina mladih prvenstveno odnosi na promotivne aktivnosti i događanja, što je važno naglasiti.
Iako se može zamisliti da će te aktivnosti i događanja utjecati na politiku ili istaknuti prilike za doprinos politikama, prijedlog sam po sebi ne sadržava nikakve političke obveze.
3.4.
U prijedlogu je jasno da će sva velika financijska sredstva za inicijative zapravo dolaziti iz postojećih izvora te se čini da je glavni fokus program Erasmus+.
Još jednom, ako je to slučaj, važno je to naglasiti.
Slično tome, ako će nacionalne agencije za program Erasmus+ dati prednost aktivnostima povezanima s Europskom godinom mladih, bit će im potrebni jasnoća, potpora i smjer.
Nove inicijative za sudjelovanje mladih u programu Erasmus+ mogle bi biti prikladne za takve aktivnosti, međutim podnositeljima zahtjeva u državama članicama bit će potrebne odgovarajuće pripreme i informacije.
Ponovno, u svim promidžbenim materijalima i drugim aktivnostima mora biti jasno navedeno da Europska godina mladih u velikoj mjeri uključuje postojeće resurse.
Takva iskrenost ključna je u suradnji s mladima.
3.5.
Također bi bilo važno osigurati da druge linije financiranja iz drugih glavnih uprava budu u potpunosti dostupne za relevantne aktivnosti te da ih nadležni nositelji proračuna na sličan način objave i istaknu.
To je posebno važno s obzirom na međusektorsku prirodu politike mladih i važnost koja je tom pitanju pripisana u strategiji EU-a za mlade.
Naravno, osiguralo bi se i više sredstava za aktivnosti, povezalo druga područja politike i doprlo do novih skupina mladih, a možda i do skupina do kojih je teško doprijeti.
3.6.
Koordinacijske aktivnosti bit će od ključne važnosti za uspjeh Europske godine mladih.
U tom pogledu postoji potreba za većom uključenošću civilnog društva i većom ulogom organizacija mladih na nacionalnoj, lokalnoj i europskoj razini.
Nacionalna vijeća mladih i druge velike organizacije mladih trebali bi biti ravnopravni partneri u skupini nacionalnih koordinatora uključenih u zajedničko stvaranje i provedbu Europske godine mladih te bi im trebalo pružiti potporu u obavljanju te funkcije.
Uloga Europskog foruma mladih kao ključnog partnera u skupini dionika također bi trebala biti prepoznata.
3.7.
Europska strategija za mlade vodeća je politička inicijativa EU-a u području mladih.
Ona također obuhvaća znatnu i dobrodošlu predanost međusektorskoj dimenziji mladih kao političkom pitanju.
To je ključno za postizanje napretka u cijelom nizu politika za mlade, kao što su zapošljavanje, okoliš, obrazovanje i osposobljavanje.
Stoga je ključno da Europska godina mladih bude usko povezana sa strategijom EU-a za mlade, posebno s međusektorskom dimenzijom politike za mlade.
To se jasno navodi u Prijedlogu, ali bit će važno i da svi sektori daju svoj doprinos i odigraju svoju ulogu kad je riječ o praćenju i nadzoru.
3.8.
Rad se mora nastaviti u svim područjima politike za mlade i povezanim međusektorskim područjima kako bi se osigurala maksimalna suradnja sa skupinama do kojih je najteže doprijeti.
To bi trebalo biti dio praćenja Europske godine mladih, a mogu se primjenjivati i metode za davanje prednosti određenim skupinama ili čak područjima u nepovoljnom položaju kako bi se osiguralo da i za njih postoji dovoljno aktivnosti.
Ovdje je dobrodošlo i upućivanje na inicijativu ALMA, kao i naglasak na mladima koji ne rade, nisu u sustavu redovitog obrazovanja te nisu u sustavu obrazovanja odraslih, iako je o tome potrebno prikupiti više informacija.
3.9.
Naglasak na aktivnostima i događanjima mora biti povezan s rezultatima.
Da bi to bio slučaj, bit će potrebni pokazatelji koji izlaze izvan okvira aktivnosti.
Ako se želi postići da se čuje glas mladih, to se mora odražavati u pokazateljima.
Budući da se pojmovi „čast, potpora i angažman” često spominju u prijedlogu, oni mogu pružiti dobar okvir za pokazatelje.
Najvažnije je da oni nadilaze provedbu aktivnosti i događanja te da su usmjereni na njihove ishode.
3.10.
Velik dio izgleda za Europsku godinu mladih ovisit će o djelovanju na nacionalnoj razini, no vrijeme kojim raspolažu nacionalna tijela iznimno je ograničeno.
Slično tome, bit će teško osigurati financiranje u tako kratkom roku, nacionalna tijela neizbježno imaju aktivne programe, a postoje i znatne razlike u politikama za mlade, kao što je navedeno u radu GU EAC.
Svi ti čimbenici otežat će provedbu Europske godine mladih.